**TERCERA CONVOCATÒRIA DELS**

**PREMIS A TREBALLS DE FINAL DE GRAU DE LA UdG: RESPONSABILITAT SOCIAL, SOSTENIBILITAT I APLICACIÓ DELS ODS A LES EMPRESES, INSTITUCIONS, ENTITATS I TERRITORI,**

**DEFENSATS DURANT L’ANY 2023**

**CÀTEDRA DE RESPONSABILITAT SOCIAL I SOSTENIBILITAT**

**SANTANDER UNIVERSIDADES**

** **

**EXPOSICIÓ DE MOTIUS**

La Càtedra de Responsabilitat Social i Sostenibilitat (UdG), patrocinada per Santander Universidades, té entre els seus objectius fomentar el coneixement general de la Responsabilitat Social en tots els àmbits, empresarial, universitari, administració, entitats, així com la sostenibilitat. Per això, entre les seves actuacions, convoca la 3a Convocatòria als Premis a **TREBALLS DE FINAL DE GRAU DE LA UdG: RESPONSABILITAT SOCIAL, SOSTENIBILITAT I APLICACIÓ DELS ODS A LES EMPRESES, INSTITUCIONS, ENTITATS I TERRITORI, defensats a la UdG durant l’any 2023.**

Amb aquests premis es pretén promoure que els i les estudiants de la UdG ampliïn la seva formació mitjançant investigacions, estudis i iniciatives sobre la Responsabilitat Social en totes les seves accepcions: empresarial, universitària, entitats, institucional, territorial, i conèixer com s’està aplicant la implementació dels ODS en aquests àmbits. L’objectiu darrer és aportar a la societat coneixement sobre la RS i l’avenç en la consecució dels ODS, i cercar noves vies per ampliar de manera efectiva la seva aplicació.

 En aquest document s'estableixen les Bases del Premi per a la convocatòria corresponents a l’any 2023.

**BASES DEL PREMI**

**Article 1. Convocatòria.**

La *Càtedra de Responsabilitat Social i Sostenibilitat* *Xarxa de Càtedres Santander*, amb el mecenatge de Santander Universidades, convoca la tercera edició dels **Premis a treballs de final de grau de la UdG: responsabilitat social, sostenibilitat i aplicació dels ODS a les empreses, institucions i entitats, defensats en aquesta universitat durant l’any 2023**.

**Article 2. Requisits i condicions dels aspirants.**

2.1 A la present Convocatòria, podran optar als Premis alumnat de la UdG que hagi defensat els seus Treballs de Final de Grau (a partir d’ara TFG) durant l’any 2023.

2.2 El treball ha de ser presentat per l’autor o autora. En cas que l’autoria correspongui a més d’una persona, s’haurà de justificar que va poder ser defensat per més d’una autor o autora.

**Article 3. Requisits dels treballs de final de grau.**

3.1. Els TFG poden ser presentats en català, castellà o anglès.

3.2. El tema dels TFG s’ha de centrar en qualsevol àmbit de la Responsabilitat Social: empresarial, institucional, entitats, territorial, i/o en l’aplicació de la implementació dels ODS en algun d’aquests àmbits. El TFG ha de mostrar que centra la seva aplicació a empreses, entitats o institucions.

3.3. Els TFG han d’haver estat defensats durant l’any 2023**.**

3.4. Els TFG han d’haver obtingut una nota final mínima de Notable 8.

**Article 4. Presentació de la documentació.**

4.1. El termini de presentació de la sol·licitud i la documentació requerida per concórrer al Premi finalitzarà el dia **26 de setembre de 2024**. Si per criteri de l'entitat convocant, es produís alguna modificació en la data abans indicada, aquest canvi serà anunciat amb la suficient antelació a la web de la Càtedra de Responsabilitat Social i Sostenibilitat (<https://www.udg.edu/ca/catedres/rss>) i a la web del Banc Santander, <https://app.becas-santander.com>

També s’informarà des de notícies de la UdG.

4.2. Per concórrer al Premi es requereix l'enviament, a l’espai que s’habilitarà a <https://app.becas-santander.com>, de la documentació següent:

- Sol·licitud del Premi degudament omplerta seguint el model que s’acompanya en el formulari.

- Una còpia en pdf del TFG.

- Una còpia de la nota de l’expedient acadèmic on consti l’avaluació del TFG.

4.3. L'incompliment del termini o la manca d'algun dels documents indicats a l'apartat 4.2 serà motiu d'exclusió del sol·licitant al procés d'avaluació.

4.4. **En el termini màxim de set dies a comptar des del tancament de la convocatòria, els aspirants rebran la confirmació de l'acceptació de la sol·licitud al premi per correu electrònic.**

**Article 5. Criteris de valoració.**

5.1. Els treballs de final de grau es valoraran atenent els següents criteris:

- Grau d’adequació del contingut a la temàtica del Premi.

- Originalitat.

- Claredat i rigor a l'argumentació.

- Redacció, clara i comprensible per al públic en general.

- Viabilitat i implicacions pràctiques de les idees exposades.

**Article 6. Dotació.**

6.1.  Es lliuraran els següents premis:

- Un primer premi que tindrà una dotació de 1.500 €.

- Un segon premi que tindrà una dotació de 1.000 €.

- Un tercer premi que tindrà una dotació de 500 €.

- Un quart premi que tindrà una dotació de 500 €.

Els premis estaran subjectes a la retenció d’IRPF que marca la Llei.

També es lliurarà un diploma acreditatiu.

L’import total d’aquesta convocatòria de premis és de 3.5000 €, amb càrrec a la unitat de despesa 34.27.000, capítol 2 de despeses corrents, del pressupost de la Càtedra de Responsabilitat Social i Sostenibilitat.

**Article 7. Jurat.**

7.1. El Jurat constarà de cinc membres.

7.2. El càrrec de president l'ostentarà el director de l'Àrea de Sostenibilitat del Banco Santander/Banca Responsable, o persona en qui delegui.

7.3. Actuarà com a secretària la directora de la Càtedra de Responsabilitat Social i Sostenibilitat de la Universitat de Girona, o persona en qui delegui.

7.4. Formaran part del Jurat les responsables de la Càtedra de les àrees d’Empresa i Sostenibilitat, dos membres del Consell Assessor de la Càtedra vinculats al món de la solidaritat i de l’àmbit empresarial, d’entitats o institucional.

**Article 8. Resolució del Jurat.**

8.1. La decisió del Jurat serà inapel·lable.

8.2. Es publicarà a la seu electrònica de la UdG les quatre persones premiades d’aquesta edició 2023. Així mateix cada participant rebrà una notificació electrònica amb els resultats, en un termini de 10 dies després de la resolució del jurat. Caldrà que cada persona premiada enviï un escrit comunicant l’acceptació del premi.

8.3. El Jurat podrà declarar deserta alguna o les quatre categories del Premi; en aquest cas emetrà un informe raonat explicatiu.

**Article 9. Lliurament del premi.**

El premi es lliurarà en un acte públic, que es comunicarà amb antelació.

La participació de les persones candidates premiades serà requisit imprescindible per fer efectius els Premis.

**Article 10. Drets de propietat intel·lectual.**

Els autors i autores dels treballs de final de grau ostentaran els drets morals i d’altres de propietat intel·lectual inherents a la seva persona.

En cas que el Jurat considerés la publicació o difusió d’algun d’aquests treballs es demanarà explícitament l’autorització als autors i autores.

**Article 11. Protecció de dades de caràcter personal.**

Les persones sol·licitants queden informades que, les seves dades personals a les quals Banco Santander, SA tingui accés com a conseqüència de la participació en aquests Premis, s'incorporen al corresponent fitxer de Banco Santander, SA autoritzant a aquest al tractament dels que siguin necessaris per a la seva utilització en relació amb el desenvolupament del Concurs i que tindran caràcter obligatori.

Els concursants queden informats del seu dret d'oposició, accés, rectificació i cancel·lació de les seves dades personals en els termes previstos i de conformitat amb allò establert a la vigent Llei Orgànica 15/1999, de 13 de desembre, de Protecció de Dades de Caràcter Personal, podent exercitar aquests drets en qualsevol moment, per escrit mitjançant carta acompanyada de còpia del Document d'Identitat, i dirigida a Banco Santander, SA Avinguda de Cantàbria s/n 28660 Boadilla del Monte (Madrid), sent responsable del fitxer Banco Santander, SA, amb domicili a aquests efectes a l'adreça abans indicada.

**Article 12. Acceptació de les bases.**

12.1. Les situacions no previstes a les presents bases, així com tots els aclariments i interpretacions de les mateixes, seran resoltes pel Jurat.

12.2. La presentació de la sol·licitud per optar a aquesta convocatòria suposa l'acceptació íntegra del contingut de les bases que regulen aquest premi.

**13. Règim d’impugnacions**.

*Contra els actes de tràmit, a que fa referencia l’article 112 de la Llei 39/2015, d’1 d’octubre, del procediment administratiu comú de les administracions publiques, es poden interposar els recursos d’alçada i potestatiu de reposició, que pertoca fundar en qualsevol dels motius de nul·litat o anul·labilitat previstos als articles 47 i 48 de la mateixa llei esmentada. Contra la resolució d’adjudicació dels premis es podrà interposar un recurs potestatiu de reposició davant el rector en el termini d’un mes a comptar de l’endemà de la seva publicació, d’acord amb els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé interposar directament un recurs contenciós administratiu davant els jutjats contenciosos administratius de Girona, en el termini de dos mesos a comptar de l’endemà de la seva publicació, d’acord amb els articles 8.3, 14.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa.*

Igualment, les persones interessades poden interposar qualsevol altre recurs que considerin convenient per a la defensa dels seus interessos.